CELEX: 32021R1418
Language: ro
Date: 2021-06-23 00:00:00
Title: Regulamentul delegat (UE) 2021/1418 al Comisiei din 23 iunie 2021 de modificare a Regulamentului delegat (UE) nr. 640/2014 în ceea ce privește normele în materie de sancțiuni în cazul schemelor de ajutoare pentru animale sau al măsurilor de sprijin legate de animale

31.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 305/6
               
            
         REGULAMENTUL DELEGAT (UE) 2021/1418 AL COMISIEI
         din 23 iunie 2021
         de modificare a Regulamentului delegat (UE) nr. 640/2014 în ceea ce privește normele în materie de sancțiuni în cazul schemelor de ajutoare pentru animale sau al măsurilor de sprijin legate de animale
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 63 alineatul (4), articolul 64 alineatul (6) și articolul 77 alineatul (7),
         întrucât:
         
                     (1)
                  
                  
                     Articolul 31 alineatul (1) din Regulamentul delegat (UE) nr. 640/2014 (2) al Comisiei, astfel cum a fost modificat prin Regulamentul delegat (UE) 2021/841 al Comisiei (3), prevede că cuantumul total al ajutorului sau sprijinului la care are dreptul beneficiarul se plătește pe baza numărului de animale determinate în conformitate cu articolul 30 alineatul (3) din Regulamentul delegat (UE) nr. 640/2014, cu condiția ca nu mai mult de trei animale să fie considerate nedeterminate și ca animalele nedeterminate să poată fi identificate individual prin orice mijloace prevăzute în sistemul de identificare și înregistrare a animalelor astfel cum este definit la articolul 2 alineatul (1) punctul 7 din regulamentul respectiv. Cu toate acestea, identificarea individuală a animalelor nu vizează alte specii de animale decât bovinele, ovinele și caprinele. Mai mult, articolul 31 alineatul (2) din Regulamentul delegat (UE) nr. 640/2014 prevede că sancțiunea administrativă se aplică numai dacă mai mult de trei animale sunt nedeterminate, fără a se face referire la cazul a trei, sau mai puține, bovine, ovine și caprine nedeterminate care nu pot fi identificate individual prin niciun mijloc prevăzut în sistemul de identificare și înregistrare a animalelor.
                  
               
                     (2)
                  
                  
                     În consecință, cea de-a doua condiție prevăzută la articolul 31 alineatul (1) litera (b) din Regulamentul delegat (UE) nr. 640/2014 exclude de la derogare în ceea ce privește aplicarea sancțiunilor administrative toate speciile de animale altele decât bovinele, ovinele și caprinele care trebuie să intre sub incidența Regulamentului delegat (UE) nr. 640/2014.
                  
               
                     (3)
                  
                  
                     Prin urmare, este oportun să se reformuleze articolul 31 alineatul (1) litera (b) din Regulamentul delegat (UE) nr. 640/2014 astfel încât cerința identificării individuale să se aplice numai bovinelor, ovinelor și caprinelor.
                  
               
                     (4)
                  
                  
                     Articolul 31 alineatul (2) din Regulamentul delegat (UE) nr. 640/2014 nu prevede nicio sancțiune pentru cazurile în care până la trei bovine, ovine și caprine nedeterminate nu pot fi identificate individual, ceea ce înseamnă că animalele respective și-au pierdut identitatea și trasabilitatea indiferent de sursa sistemului de identificare și înregistrare a animalelor. Aceasta duce la o situație în care neconformitățile mai puțin grave, întrucât se referă la numărul de animale nedeterminate, ar duce la sancțiuni, în timp ce neconformitățile mai grave, deoarece se referă la animale (bovine, ovine și caprine) care nu pot fi identificate, nu ar avea consecințe.
                  
               
                     (5)
                  
                  
                     Prin urmare, este, de asemenea, oportun să se prevadă sancțiuni administrative pentru neconformitățile mai grave în cazul în care bovinele, ovinele și caprinele nedeterminate nu pot fi identificate individual prin niciun mijloc prevăzut în sistemul de identificare și înregistrare a animalelor, indiferent de numărul acestora.
                  
               
                     (6)
                  
                  
                     Prin urmare, Regulamentul delegat (UE) nr. 640/2014 trebuie modificat în consecință.
                  
               
                     (7)
                  
                  
                     Prin analogie cu Regulamentul delegat (UE) 2021/841, prezentul regulament se aplică în legătură cu cererile de ajutor, cererile de sprijin și cererile de plată depuse pentru anii de cerere sau perioadele de primă care încep la 1 ianuarie 2021,
                  
               ADOPTĂ PREZENTUL REGULAMENT:
         
            Articolul 1
            Articolul 31 din Regulamentul delegat (UE) nr. 640/2014 se modifică după cum urmează:
            
                        (a)
                     
                     
                        la alineatul (1), litera (b) se înlocuiește cu următorul text:
                        
                                    „(b)
                                 
                                 
                                    bovinele, ovinele și caprinele nedeterminate să poată fi identificate individual prin orice mijloace prevăzute în sistemul de identificare și înregistrare a animalelor.”;
                                 
                              
                  
                        (b)
                     
                     
                        la alineatul (2) primul paragraf, teza introductivă se înlocuiește cu următorul text:
                        „În cazul a mai mult de trei animale nedeterminate sau în cazul bovinelor, ovinelor și caprinelor nedeterminate care nu pot fi identificate individual prin niciun mijloc prevăzut în sistemul de identificare și înregistrare a animalelor, cuantumul total al ajutorului sau al sprijinului la care are dreptul beneficiarul în cadrul schemei de ajutoare sau al măsurii de sprijin sau al tipului de operațiune aferent unei astfel de măsuri de sprijin menționate la alineatul (1) pentru anul de cerere în cauză se reduce:”.
                     
                  
         
            Articolul 2
            Intrarea în vigoare și aplicarea
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Prezentul regulament se aplică în legătură cu cererile de ajutor, cererile de sprijin și cererile de plată depuse pentru anii de cerere sau perioadele de primă care încep la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 iunie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 20.12.2013, p. 549.
         
            (2)  Regulamentul delegat (UE) nr. 640/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control și condițiile pentru refuzarea sau retragerea plăților și pentru sancțiunile administrative aplicabile în cazul plăților directe, al sprijinului pentru dezvoltare rurală și al ecocondiționalității (JO L 181, 20.6.2014, p. 48).
         
            (3)  Regulamentul delegat (UE) 2021/841 al Comisiei din 19 februarie 2021 de modificare a Regulamentului delegat (UE) nr. 640/2014 în ceea ce privește normele referitoare la neconformitățile legate de sistemul de identificare și înregistrare a bovinelor, ovinelor și caprinelor și la calcularea nivelului sancțiunilor administrative cu privire la animalele declarate în cadrul schemelor de ajutoare pentru animale sau al măsurilor de sprijin legate de animale (JO L 186, 27.5.2021, p. 12).